Jong man sterf in fratsongeluk op plaasChristiaan Scholtz. Foto: Facebook Lt. Kol. André Traut, woordvoerder van die polisie, het aan Maroela Media bevestig dat ‘n geregtelike doodsondersoek geopen is nadat ‘n jong man Maandag omstreeks 10:30 op ‘n plaas dood is. “Die omstandighede rondom sy dood word ondersoek.” Maroela Media het intussen verneem dat Scholtz aan ‘n bakkie gewerk het toe die ongeluk plaasgevind het. Hy het glo vir ‘n werknemer op die plaas vir oorleikabels gaan vra voor hy terug is na die bakkie. Die werknemer het die kabels na buite geneem toe hy Scholtz onder die bakkie aangetref het. Daar word vermoed dat Scholtz moontlik nie die handrem van die bakkie opgetrek het nie en dat die bakkie oor hom gerol het. Scholtz het by die Hoërskool Garsfontein gematrikuleer en het onlangs sy graad voltooi by die Universiteit van Stellenbosch. Scholtz se suster het intussen op Facebook gesê: “Christiaan was so groot deel van my wêreld dat ek nie kan dink aan ‘n enkele plan vir die toekoms wat hom nie op een of ander manier ingesluit het nie. Hy was die beste broer waarvoor enigiemand ooit kon vra en ek kan my nie indink om sonder hom aan te gaan nie.” Een van Scholtz se vriende het geskryf: “Langpiet my vriend. Vandag het alles tot ‘n skielike stilstand gekom. Nou staan ons almal en kyk terug na al die positiewe bydraes wat JY in ons lewens gemaak het. Ek het die meeste respek vir jou my vriend, jy het almal van ons gewys wat vasbyt deur tawwe tye beteken en dat opgee nie ‘n opsie is nie. Die Oubaas het jou te vroeg kom haal Chrisjan, en ek mis jou so baie dat my hart pyn. Dankie vir alles wat jy vir ons geleer het van nederigheid, vriendelikheid en Christenskap. Daar word verwys na jou as ‘n legende…ek, en al jou vriende sekondeer daardie stelling. Dankie vir die MENS WAT JY WAS. Die tyd was te kort, maar jy sal vir die res van ons lewens in ons harte bly voortleef. Vanaand klink ons ‘n glasie op jou Chrisjan, ons is lief vir jou. Hou die kole warm daar bo sodat ons kan braai wanneer ons jou join…totsiens Boesman, tot ons mekaar weer sien (sic).” Scholtz word oorleef deur sy pa en sy suster.